Okresná prokuratúra Nitra 
Damborského 1, 949 99 Nitra 1 	

Sp. zn. : 4 Pv 632/08/4403	Nitra, 13.1.2014
EEČ : 2-32-85-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 3 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
ako otec maloletej XXXXX, nar. 17.7.1993, nad ktorou bola rozsudkom Okresného súdu v XXXXX sp. zn. XXXXX zo dňa 1.6.2006, právoplatným dňa 20.11.2006, nariadená ústavná starostlivosť, ktorá sa vykonávala v Reedukačnom centre XXXXX a na základe ktorého boli rodičia povinný prispievať na výživu maloletého dieťaťa každý sumou 645,- Sk (21,41,- Eur) vždy do 25 dňa toho - ktorého mesiaca vopred počnúc dňom 13.2.2006 a následne rozsudkom Okresného súdu v XXXXX sp. zn. XXXXX zo dňa 28.9.2010, právoplatným dňa 3.11.2010, bol zmenený rozsudok Okresného súdu v XXXXX zo dňa 1.6.2006 č.k. XXXXX tak, že maloletá Diana bude ústavnú starostlivosť vykonávať v Detskom domove XXXXX a na základe ktorého bol každý z rodičov povinný prispievať na jej výživu sumou zodpovedajúcou 30 % sumy aktuálneho životného minima na nezaopatrené neplnoleté dieťa mesačne vždy do 25 dňa toho - ktorého mesiaca vopred na účet zariadenia, v ktorom sa ústavná starostlivosť vykonávala počnúc právoplatnosťou rozsudku, od 13.2.2006 si túto povinnosť neplnil a tak za obdobie od 13.2.2006 do 15.11.2010 dlhoval Reedukačnému centru XXXXX 1.121,54,- Eur a za obdobie od 16.11.2010 do 17.7.2011 dlhoval Detskému domovu XXXXX 204,61,- Eur, 

lebo zanikla trestnosť činu.

Odôvodnenie:
Vyšetrovateľ Okresného riaditeľstva PZ Úradu justičnej a kriminálnej polície PZ XXXXX  uznesením sp. zn. XXXXX zo dňa 1.8.2008 podľa § 199 odsek 1 Trestného poriadku začal trestné stíhanie a následne uznesením rovnakej spisovej značky zo dňa 12.1.2009 podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1, odsek 3 písmeno b) Trestného zákona na skutkovom základe opísanom vo výroku tohto uznesenia a po vykonaní skráteného vyšetrovania predložil vyšetrovací spis prokurátorovi spolu s návrhom na zastavenie trestného stíhania podľa § 215 odsek 1 písmeno g) Trestného poriadku.
Podľa § 215 odsek 1 písmeno g) Trestného poriadku prokurátor zastaví trestné stíhanie, ak zanikla trestnosť činu.
Podľa § 86 písmeno a) Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Preskúmaním vyšetrovacieho spisu som zistila, že obvinený XXXXX neprispieval na výživu maloletej XXXXX od 13.2.2006 do 17.7.2011 a za obdobie od 13.2.2006 do 15.11.2010 dlhoval Reedukačnému centru XXXXX 1.121,54,- Eur a za obdobie od 16.11.2010 do 17.7.2011 dlhoval Detskému domovu XXXXX 204,61,- Eur.        
 Z výpovede svedkyne XXXXX, splnomocnenca Reedukačného centra XXXXX zo dňa 12.12.2013 č.l. 144 sp. vyplýva, že obvinený XXXXX dlh vo výške 1.121,54,- Eur v plnom rozsahu uhradil poštovými poukážkami, poslednú sumu vo výške 60,- Eur dňa 5.12.2013. 
Z výpovede svedkyne XXXXX, splnomocnenca Detského domova XXXXX zo dňa 12.12.2013 č.l. 143 sp. vyplýva, že obvinený XXXXX dlh vo výške 204,61,- Eur uhradil v plnom rozsahu dňa 17.12.2012 poštovou poukážkou.    
Vzhľadom na to, že trestný čin nemal trvalo nepriaznivé následky a obvinený XXXXX vyživovaciu povinnosť dodatočne splnil v celom rozsahu, rozhodla som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Erika Kučerová
prokurátorka